Løvel Kirke

Løvel Kirke er en kirke i byen Løvel omtrent 10 km nordøst for Viborg. Kirken består af et kor og et skib fra romansk tid. I senmiddelalderen tilføjede man et våbenhus på skibets sydside og et tårn på skibets vestende. Den romanske kirke I romansk tid blev mange kirker opført af natursten. Det gælder også i Løvel Kirke, hvor de ældste dele er bygget af granitkvadre. På grund af omfattende reparationer i det romanske murværk er kun enkelte arkitektoniske enkeltheder fra den tid bevaret. Et enkelt romansk vindue er bevaret i korets nordside, mens de eneste andre detaljer er de to oprindelige døre. Som stort set alle andre middelalderkirker havde kirken nemlig oprindeligt to indgangsdøre, som fandtes mod nord og syd i skibets vestende – i Løvel Kirke usædvanligt langt mod vest. Norddøren er i dag tilmuret, men er stadig synlig som en udvendig niche. Den tilsvarende syddør er endnu i brug, og forbinder i dag våbenhuset med skibet. Tilbygninger og ombygninger Det smalle tårn fra senmiddelalderen er bygget af munkesten, dvs. store mursten, som i løbet af middelalderen overtog naturstenenes rolle som det foretrukne byggemateriale i kirkerne. På ydersiden af tårnet er der i vestenden en spidsbuet åbning, som bl.a. har været brugt til materielrum. Tårnet har øverst et saddeltag med gavle i syd og nord. Våbenhuset er også senmiddelalderligt og er i tilsvarende materialer som tårnet. Døren til våbenhuset sidder i en spidsbuet åbning, som omgives af to spidsbuede blændinger, dvs. dekorative murnicher. Våbenhusets gavl er udsmykket med syv trappeformede kamtakker, en dekorationstype man i 1928 videreførte i korgavlen. Kirkens indre Indvendigt står kirkerummet med hvidkalkede vægge og hvid- og blåtmalede trælofter. I øst er korbuen udvidet i 1928, og danner nu med sine ukalkede kvadre en visuel ramme om koret med den store altertavle. Gulvene i både koret og skibet er belagt med gule mursten. Inventar og gravminder i Løvel Kirke Inventaret i Løvel Kirke er fra flere forskellige perioder. Særligt renæssancen er stærkt repræsenteret. Døbefont fra romansk tid Kirkens ældste inventarstykke er den romanske døbefont af granit, som er ganske enkel. Altertavle fra begyndelsen af 1600-tallet Kirkens altertavle er en renæssancetype, kendetegnet ved den ”arkitektoniske” opbygning, hvor det store stykke i midten er opdelt i tre af fire søjler, som bærer et topstykke med tre, trekantede gavle. Storstykket er udsmykket med malerier, i midten af den korsfæstede Kristus, i siderne Jomfru Maria og apostlen Johannes, som ofte afbildes sammen med den korsfæstede. Malerierne er, som de udsavede sidevinger, senere tilføjelser fra 1728. På de trekantede gavle er der malerier fra Jesu barndomshistorie, mens der imellem gavlene er et udsavet stykke med malerier af englebørn. Prædikestol fra begyndelsen af 1600-tallet Kirkens prædikestol er nogenlunde samtidig med altertavlen, formentlig lidt yngre. Den er opbygget af fire fag, som opdeles af udskårne søjler på kraftigt fremspringende hjørner. På selve fagene er der malerier af de fire evangelister, formentligt som altertavlens malerier fra 1728. Den tilhørende prædikestolshimmel er som selve prædikestolen rigt marmoreret, dvs. malet i imitation af marmor. Referencer